Jun 19,2015
సామ్‌సంగ్‌ నుంచి మరో రెండు కొత్త ట్యాబ్‌లు
న్యూఢిల్లీ: మొబైల్‌ ఫోన్ల దిగ్గజ సంస్థ సామ్‌సంగ్‌ గురువారం రెండు మధ్య శ్రేణి గెలాక్సీ ట్యాబ్లెట్లను భారత్‌లోకి అందుబాటులోకి తీసుకువచ్చింది. గెలాక్సీ ట్యాబ్‌-ఏ, గెలాక్సీ ట్యాబ్‌-ఈ పేర్లతో మధ్య శ్రేణి ట్యాబ్లెట్లను కంపెనీ విపణిలోకి అందుబాటులోకి తెచ్చింది. తక్కువ బరువు, ఆకర్షణీయమైన రూపాల సరైన మేళవింపుతో ఈ ఉత్పత్తులను మార్కెట్లోకి తెచ్చినట్లు సంస్థ వివరించింది. ఈ రెండు ట్యాబ్‌లలోనూ వాయిస్‌ కాలింగ్‌ సౌకర్యం కలదు. గెలాక్సీ ట్యాబ్‌ -ఏ బరువు 320 గ్రాములు కాగా, ట్యాబ్‌-ఈ 495 గ్రాముల బరువు ఉంటుందని సంస్థ తెలిపింది. గెలాక్సీ ట్యాబ్‌-ఏ, 4:3 నిష్పత్తి డిస్ల్పేతో ఉన్నతమైన స్పష్టత కలిగిన ప్రదర్శనను అందిస్తుందని కంపెనీ వెల్లడించింది. ఈ కొత్త ట్యాబ్‌ల అంతర్గత మెమోరీని 128 జీబీ వరకు పెంచుకొనే సౌలభ్యం కలదు.ఈ ట్యాబ్‌ 4జీ ఎల్‌టీఈ బహుళ బ్యాండ్లలో పని చేస్తుంది. ట్యాబ్‌-ఏ ధరను కంపెనీ రూ.20,500గా నిర్ణయించింది.ట్యాబ్‌-ఏ ట్యాబ్‌లు స్మోకీ టైటానియమ్‌, తెలుపు రంగులలో అందుబాటులో ఉంటాయి.
గెలాక్సీ ట్యాబ్‌-ఈ..
ఈ సరికొత్త ట్యాబ్‌ 16:10 నిష్పత్తితో కూడిన 9.6 అంగుళాల తెరతో కంపెనీ రూపొందించింది. దీనిలో పిల్లల కోసం ప్రత్యేకంగా కిడ్స్‌ మోడ్‌ను అందుబాటులోకి తెచ్చారు. దీని ధర రూ.16,900. ఇది కేవలం ఫ్లిప్‌ కార్టులోనే కొనుగోలు చేసేందుకు అందుబాటులో ఉంటుందని సంస్థ తెలిపింది. మెటాలిక్‌ నలుపు, ముత్యపు తెలుపు రంగులలోనే ట్యాబ్‌-ఈ అందుబాటులో ఉంటుంది.
మీ స్నేహితులకు రికమెండ్ చెయ్యండి